Marko Jelenčić – zadaća 19.3.2025.

Iako je baza *Manifesto Project* zanimljiva, a njenu korisnost u smislu postavljanja okvirnih zaključaka vezanih za šira istraživanja utemeljena na kvantitativnoj metodologiji ne možemo poreći, moguće je iznijeti neke opaske koje služe kao upozorenja pri korištenju. Same varijable koje su korištene u bazi podataka, utemeljene su na izbornim programima što je samo po sebi problematično u kontekstu donošenja zaključaka o društvenom i političkom stavu o nekom, primjerice ideološkom pitanju, na temelju analize, u dosta slučajeva ne pretjerano važnog i relativno neobvezujućeg dokumenta. S druge strane, jasno je kako taj dokument može ponuditi okvirni ideološki smjer određene političke opcije. Ipak, u nastojanju prikupljanja što većeg broja birača, a koji u kontekstu liberalne demokracije u većini država pokazuju sklonost politikama centra, izborni program može predstavljati politike kojima se nastoji privući što veći broj raznovrsnih birača. Isto tako, osim malo vremena i mentalnog napora, pojedinu stranku ne košta puno staviti širok spektar problema u vlastiti program (pri tome se podrazumijeva kako se oni ne kose s temeljnim vrijednostima i generalnom orijentacijom stranke), a kako se ne radi o nužno obvezujućim politikama, u sklopu kampanje ili kasnije kada osvoje vlast, stranke su u poziciji staviti fokus tek na nekoliko važnih pitanja koja su predstavljena u programu te zanemariti ostala. Samim time, odrednice koje su vrijednosno pripisane pojedinim strankama mogu postati upitne. Ipak, kako sam naglasio ranije, zbog potvrđivanja smjera, primjerice u slučaju značajnog rasta spominjanja nekog pojma kod raznovrsnih stranka, mane koje proizlaze iz fokusa na izborni program nisu u potpunosti obezvrijedile ovu bazu.

Kao jednu od najvećih prednosti ove baze podataka smatram njenu preglednost te dostupnost podataka. Iako su njena ograničenja u smislu stvaranja dubljih zaključaka o političkim prilika u pojedinoj državi jasna, smatram kako može predstavljati izvrstan početak te osigurati ogromnu uštedu vremena istraživačima koji i nisu isključivo usmjereni na kvantitativnu analizu.